**OBRAZLOŽENJE**

**Nacrta prijedloga Odluke o izmjeni i dopuni Odluke o komunalnom redu**

Sukladno odredbi čl. 104. Zakona o komunalnom gospodarstvu („ Narodne novine“ broj 68/18,110/18) predstavničko tijelo jedinice lokalne samouprave u svrhu uređenja naselja te uspostave i održavanja komunalnog reda u naselju donosi odluku o komunalnom redu.

Gradsko vijeće Grada Zadra na 20. sjednici održanoj dana 30. srpnja 2019.g. donijelo je Odluku o komunalnom redu s izmjenama i dopunama u 2020.g.

Zakonom o mjerama za smanjenje troškova postavljanja elektroničkih komunikacijskih mreža velikih brzina, kojim je u pravni poredak RH prenesena Direktiva 2014/61/EU Europskog parlamenta i Vijeća, propisane su mjere za smanjenje troškova postavljanja elektroničkih komunikacijskih mreža velikih brzina koje se odnose na pristup i zajedničko korištenje postojeće fizičke infrastrukture (uključujući stupove javne rasvjete). Navedenim Zakonom i Odlukom HAKOMA jedinice lokalne samouprave obvezne su ponuditi pristup i zajedničko korištenje stupova javne rasvjete radi postavljanja sastavnica elektroničkih komunikacijskih mreža velikih brzina. Stoga je potrebno iz Odluke o komunalnom redu brisati zabranu postavljanja telekomunikacijskih uređaja na stupove javne rasvjete budući je Zakon kojim je regulirana obveza propis višeg ranga u odnosu na opći akt jedinica lokalne samouprave.

 Sukladno odredbi čl. 104. stavku 4. Zakona o komunalnom gospodarstvu ( „ Narodne novine br. 68/18, 110/18 i 32/20) odlukom o komunalnom redu mora se osigurati mogućnost korištenja površina javne namjene na način koji omogućava kretanje osoba s posebnim potrebama.

 Pristupačnost građevina osobama s invaliditetom regulirana je Zakonom o gradnji i Pravilnikom o osiguranju pristupačnosti građevina osobama s invaliditetom i smanjenom pokretljivosti kojima su definirane obveze u vezi s gradnjom novih građevinama, kao i obveze u vezi prilagodbe postojećih građevina tijekom njihove rekonstrukcije. Odlukom o komunalnom redu potrebno je osigurati mogućnost korištenja površina javne namjene ( javnoprometne površine, javna parkirališta, javni zahodi, stajališta javnog gradskog prijevoza i sl.) na način koji omogućava kretanje osoba s posebnim potrebama.

 Slijedom navedenog, radi usklađenja Odluke o komunalnom redu sa Zakonom o komunalnom gospodarstvu i Zakonom o mjerama za smanjenje troškova postavljanja elektroničkih komunikacijskih mreža velikih brzina te što učinkovitijeg provođenja komunalnog reda i mjera za njegovo održavanje, potrebno donijeti izmjenu i dopune Odluke o komunalnom redu.

 S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o izmjeni i dopuni Odluke o komunalnom redu, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom** **13. kolovoza 2022. godine.** |
| Adresa e-pošte na koju se šalju očitovanja zainteresirane javnosti:**komunalno.savjetovanje@grad-zadar.hr** |